મોહિનીએ સત્યનો મહિમા કરવાની સાથે જ રાજાને તેના ધર્મ – કર્મ અંગે માર્ગદર્શન આપ્યું. રુકમાંગદ એકાદશીનું વ્રત કરતો હતો. મોહિનીએ તેને વ્રત કરતો અટકાવતાં કહ્યુંઃ રાજાઓએ વ્રતાદિ કરવા એવું તો શાસ્ત્રમાં ક્યાંય કહેવામાં આવ્યું નથી. કેવળ બ્રાહ્મણને માટે જ તે કરવાનું વિધાન છે. તેમના સિવાય વૈશ્ય અને શૂદ્ર જાતિ માટે પણ તે કરવાનું લોકમાં કહ્યું નથી. રાજાઓ માટે તો મુખ્યત્વે ત્રણ જ કર્મ કરવાનાં કહ્યાં છે. પ્રથમ કર્મ દાન આપવું, બીજું કર્મ પ્રજાનું પાલન કરવું અને ત્રીજું કર્મ વિરોધી રાજાઓ સાથે યુદ્ધ કરવાનું છે… હું મંદરાચલ પર્વત પર રહેતી હતી તેવામાં મહર્ષિ ગૌતમે મને કહેલી એક વાત યાદ આવે છે, તે આ પ્રમાણે છેઃ ગર્ભિણી સ્ત્રી, ગૃહસ્થ પુરુષ, ક્ષીણ થઈ ગયેલો રોગી, બાળક, શરીરે કરચલીઓ પડી ગઈ હોય તેવો, યજ્ઞના આયોજન માટે તૈયાર થયેલો પુરુષ તેમ જ સંગ્રામભૂમિમાં રહેનારો યોદ્ધા અને પતિવ્રતા સ્ત્રી – આ સર્વ માટે નિરાહાર વ્રત કરવાનું ઉચિત નથી.